|  |  |
| --- | --- |
|  | **Pesterzsébet-Központi Református**  **Egyházközség**  1204 Budapest, Ady E. u. 81.  Tel/Fax: 283-0029  www.pkre.hu |
| ***1893-2022*** |  |

Pesterzsébet, 2022. május 22.

***Takaró Tamás Dániel, lelkipásztor***

**Jézus szeretetből született egység**

**Alapige:** János 13; 34-35

*Jézus mondja:* ***„Új parancsolatot adok nektek, hogy szeressétek egymást: ahogyan én szerettelek titeket, ti is úgy szeressétek egymást!***

***Arról fogja megtudni mindenki, hogy az én tanítványaim vagytok, ha szeretitek egymást.”***

Kedves Testvérek! **Egyházunk ma ünnepli a református egység napját.** A trianoni békediktátum következménye volt az is, hogy az 1567-ben megszületett református egyházunk részekre szakadt. E szétszakítottságot követően 2009. május 22-én jött létre ismét 8 egyháztestből a magyar református egyházak zsinati egysége: a **Magyar Református Egyház**.

Hálás vagyok Istennek azért, hogy én is jelen lehettem Debrecenben, éppen ma 13 évvel ezelőtt, amikor kimondták a Magyar Református Egyház megalakulását, amely **határokon átívelő magyar református összetartozást, közösségvállalást, egységet jelenti.** Azért is fontos erről az eseményről megemlékezni és hálát adni érte Istennek, mert semmilyen egységesülés nem magától értetendő történés. Épp ellenkezőleg, a mögöttünk hagyott években a különböző kisebb és nagyobb közösségek, egyesületek, klubok, körök sokasága szűnt meg, néptelenedett el, többek között a járvány okán is. Néhány napja számolt be egy evangélikus lelkipásztor arról, hogy milyen sok evangélikus gyülekezetben nem akarnak visszatérni az emberek a templomaikba a járvány elmúltával sem.

Azonban nem csak a pandémia okán történik az emberi közösségek széthullása. **Ennek az általános jelenségnek oka az az évtizedek óta tartó szellemi-lelki mérgezés is, amely az emberi kapcsolatok elsivatagosodását hozták magukkal.** A modern ember egy partikuláris, részekre szakadozott világot teremtett magának, amelyben a valamikor egészek, egységek, mint például a család intézménye, elkezdtek szétesni, Ady Endre szavaival élve: *„Minden egész eltörött.”*

**Sok kárt okozott az individualizmus is, amely az egyént állította a középpontba a közösséggel szemben.** Az emberek figyelmének középpontjába az egyéni célok és vágyak elérését helyezték. A modern ember szabadságot keresett, de Istentől és embertől való függetlenséget talált helyette. Magára hagyottnak és kiábrándultnak érzi magát, ezért menekülnek annyian mindenféle pót öröm-szerekhez és pót kapcsolati megoldásokhoz.

Az internet megjelenése nem segített, hanem rontott ezen a helyzeten. Az új kommunikációs felületek kapcsolatok sokaságát ígérték a fiataloknak, de becsapták őket. Személyes találkozások helyett egy képernyő torzításán át kezdték el nézni és hallgatni egymást. Sok ismerősük lett, de kevés barátjuk maradt. A nyugati ember korábban sosem volt olyan magányos és szorongó, mint korunkban. **Az élet szinte minden területén azt látjuk, hogy tele vagyunk ilyen szétszakadozottságokkal.** Öli egymást a két szláv testvérnép, az orosz és az ukrán. Megosztja a társadalmakat a politika, világszerte öli egymást a jobb- és a baloldal. Kibékíthetetlen az ellentét liberálisok és konzervatívok között. Szembe állítják a városi embert a vidékivel.

Szembe állították egymással a különböző generációkat, lassan nem is érti egymást a fiatal és a vén, mintha két különböző nyelven beszélnek. Zajlik a háború a nemek között, harcol egymással férfi és nő, küzdelmeik nyomában szakadnak, szétesnek a házasságok. **Megosztottságot látunk az élet szinte minden területén.** Honnan származik ez a szétszakítottság? Megosztottság? Minden szakadás, szétesés, elválás, mögött ott van a bűn**. A bűn természetéből következően szétszakítja azt, amit Isten egy egész egységnek gondolt el és adott.** Ha egy közösség, amely eredeti elrendeltetése szerint összetartozna, azonban mégis szétesik, az azt jelenti, hogy a bűn uralmi befolyása alá került. Hol kezdődik ez? Minden hasadás, szakadás az emberben történik meg először. Aztán a belül meghasadt, meghasonlott ember szakadást idéz elő a környezetében, a közvetlen kapcsolatrendszerében.

Isten azonban nem akarta azt, hogy az ember tőle távol, ilyen kapcsolati szétszakítottságokban, szenvedve élje az életét. **Ezért küldte el Jézust erre a világra.**

Jézus egységet teremtő szolgálatának az alapja: az Ő egysége az Atyával. **Jézus azért teremthet egységet az emberben és az emberi közösségek tagjai között, mert Ő maga egységben van az Istennel.** Az Atya és a Fiú egységénekaz alapja szeretetkapcsolatuk.

Jézusnak az Atyával való szeretetkapcsolatát a legteljesebben Jézus tökéletes és maradéktalan Istennek való engedelmességében látjuk. Jézus nem volt individualista, akit a saját szabadságvágya vezetett. Őt nem egyéni törekvései vezették. **Egy vágya volt: maradéktalanul engedelmeskedni Istennek.** Jézus mindenben Isten akarata szerint élt. Minden helyzetben arra figyelt, hogy mi az Istentől való megbízatása. A Filippi levélben olvasunk egy gyönyörű Krisztus-himnuszt. Ebben szerepel ez a mondat is Jézusról: *„Megalázta magát, és engedelmeskedett mindhalálig, mégpedig a kereszthalálig.”* Jézust az Atyának való engedelmessége a keresztfára vitte. **Az Atya azért küldte Jézust, hogy megerőtlenítse a bűnt, amely erősebb nálunk. Jézus azért vette magára bűneinket, hogy mi megszabaduljunk a bűn rosszra kényszerítő hatalma alól és hogy megszabadítson minket a bűn következményétől a szakadástól is.**

Jézus azért jött el a világba, hogy az embert újjá teremtse, és ismét összekösse Istent az emberrel és az embert az emberrel. Jézus a bűn által önmagukkal is meghasonlott emberi szíveket meggyógyította. **Ezekből az általa újjá teremtett és meggyógyított emberekből egy új minőségű közösséget hozott létre a világban: ez az egyház.** Ezekre az új minőségű emberekre, a tanítványokra lesz szüksége Jézusnak ahhoz, hogy Ő maga kapcsolatba lépjen majd a világgal.

Figyeljétek csak a Jézus által teremtett egység titkát! **Ennek az alapja az Ő szeretetkapcsolata az Atyával, ami megnyilvánul Jézus Krisztus Istennek való teljes engedelmességében.** Ebből következik Jézus szeretetkapcsolata a tanítványaival, amely megnyilvánult a golgotai keresztáldozatában. S ezekből következik Jézus kapcsolata a világgal, ez a misszió, amelyet a megújított tanítványai által végez.

Mielőtt Jézus eltávozott volna a mennybe, főpapi imájában az ő tanítványaiért könyörgött. *„Ahogyan engem elküldtél a világba, én is elküldtem őket a világba: én őértük odaszentelem magamat, hogy ők is megszentelődjenek az igazsággal.” „De nem értük könyörgök csupán, hanem azokért is, akik az ő szavukra hisznek énbennem; hogy mindnyájan egyek legyenek úgy, ahogyan te, Atyám, énbennem, és én tebenned, hogy ők is bennünk legyenek, hogy elhiggye a világ, hogy te küldtél el engem.”* **Jézus főpapi imájában mai tanítványaiért is imádkozott. Értünk is. Ameddig vele egy közösségben maradunk és egymással is egységben, egy akaraton vagyunk, addig építhetjük a gyülekezetet és azokat a nem egyházi közösségeinket is, amelyekbe tartozunk.**

Még egyszerűbben mondom. **Aki szereti Jézust, az szeretni fogja Jézus családját is.** Aki szereti Jézust, aki hálás neki azért, amit Golgotán tett érte, az szeretni fogja az Isten népét is. Sőt az fogja tudni igazán szeretni a Jézustól még távol lévő embereket is. És ezért fog tudni missziói lélekkel szolgálni is közöttük.

Számunkra egymást szeretni nem lehetőség, hanem parancs. Jézus így mondta ezt: *„Új parancsolatot adok nektek, hogy szeressétek egymást: ahogyan én szerettelek titeket, ti is úgy szeressétek egymást! Arról fogja megtudni mindenki, hogy az én tanítványaim vagytok, ha szeretitek egymást.”*

**A keresztyén misszió azért is olyan erőtlen a világnak ezen a nyugati felén, mert a keresztyének igazán nem szeretik egymást.** Azért nem tudja meg a világ, - ez a lenne a misszió -, hogy a keresztyének a feltámadt, élő Jézushoz tartoznak, mert ez a hívők egymás iránti szeretetéből nem derül ki számukra. Azonban minél inkább engedelmeskedünk Jézus új parancsának, annál inkább be fogjuk tudni tölteni missziói parancsunkat is. A szeretetből fakadó egység a keresztyén misszió lelki alapja.

Tegnap a Klapka téri templomban evangelizációs, missziói napot tartottunk, első alkalommal. Én nagyon hálás voltam ezért Istennek. Milyen lelki talapzaton épült fel ez a délután? Azon, hogy öt gyülekezet közös szolgálata szervezte azt. Öt gyülekezet imái hordozták azt hónapokon át. **S mi lelkipásztorok is megvallottuk, hogy egy Úrhoz tartozunk és egy szeretet közösségben mondunk igent Jézus missziói pancsára, hogy tegyetek tanítványokká minden népeket.** Az Istentől elhajolt pesterzsébeti népet is! S ha volt ezen a délutánon áldás: Legyen érte áldott a mi Urunk Jézus Krisztus.

A református egyház egységének ünnepnapján, az egységen alapuló pesterzsébeti evangelizációs délután áldásaival a hátunk mögött, befejezem igehirdetésemet azzal az igével, amelyet Jézus helyez mindannyiunk szívére: *„Új parancsolatot adok nektek, hogy szeressétek egymást: ahogyan én szerettelek titeket, ti is úgy szeressétek egymást! Arról fogja megtudni mindenki, hogy az én tanítványaim vagytok, ha szeretitek egymást.”*

Ámen!